AfriForum: Bewaar jou erfenis – Orania.Biz
By Orania September 23, 2016
Ander soortgelyke aksies sal ook in Kempton Park, Kimberley, Vaalharts, Orania, Tzaneen, Nylstroom, Marble Hall, Bethlehem en Bloemfontein plaasvind.
Volgens Marlé Odendaal, plaaslike jeugkoördineerder by AfriForum, het hierdie projekte ten doel om vir jong mense die geleentheid te gee om meer te leer oor die geskiedenis van hul dorpe en erfenisterreine.
“Ons wil hê dat dorpe se geskiedkundige verhale weer vertel moet word en dat ŉ gevoel van trots onder jongmense gekweek word oor hul herkoms. Terselfdertyd skep dit vir hulle die geleentheid om selfdoenprojekte aan te pak.”
Volgens Alana Bailey, adjunk uitvoerende hoof van AfriForum, is dit belangrik om een dag uit die jaar op erfenis te fokus omdat dit ŉ terrein is wat maklik nagelaat en vergeet word.
“Dit is hartseer dat erfenis die terrein is wat die meeste afgeskeep word want só baie dinge gaan verlore wat onvervangbaar is en wat oor geslagte heen nog betekenis het.”
Sy sê ook dat dit belangrik is vir mense om te besef watter stempel daar op die wêreld uitgeoefen word deur ŉ straat te benoem of ŉ monument op te rig, omdat dit toekomstige geslagte gaan beïnvloed.
Volgens Bailey is dit ook belangrik om nie na erfenis deur jou eie perspektief te kyk nie, maar eerder deur dié van toekomstige geslagte. “Jy is die tussentydse bewaarder van jou erfenis, nie die eienaar daarvan nie,” meen sy.
AfriForum tree ook vanjaar op as ŉ borg by die Voortrekkermonument se Erfenisfees. Dit beloof om ŉ dag vol interessante kultuuraktiwiteite, tradisionele musiek, boeresport en kosstalletjies te wees. Volgens Bailey is dit ŉ lekker Afrikaanse gesinsfees wat families ook meer sal leer oor hul erfenis.
Die Voortrekkers vier ook vanjaar hul 85ste bestaansjaar en gaan ook die dag vermaak verskaf met verskeie boeresport wat aangebied word.
The post AfriForum: Bewaar jou erfenis appeared first on Forum Nuus.